Med 76 flotte skibe, masser af musik og et enormt festfyrværkeri var det selvsagt at The Tall Ships Races ville trække mange mennesker til Aalborg og Nørresundby. Og det gjorde det. Mandag er det officielle besøgstal blevet offentliggjort, og det lyder på hele 718.131 besøgende henover de fire dages havnefest. Antallet af besøgende stemmer nogenlunde overens med forventningerne fra før det hele løb af stablen, og spørger man borgmester Thomas Kastrup-Lasrsen (S), der selv åbnede festen, er begejstringen da heller ikke til at overse. - Det er fantastisk flot, og samtidig havde vi vejret med os. Det har været det hele værd og jeg har fået rigtig mange positive tilkendegivelser fra både gæster og handlende i byen, siger borgmesteren, der efter eget udsagn er både glad, stolt og begejstret for det store event, der i år blev holdt i Aalborg for fjerde gang. Festen begrænsede sig faktisk ikke til blot havnefronten. Systemet CitySense, der ved at opfange WiFi-signaler fra smartphones og tablets der er i byen, måler aktivitetsniveauet i Aalborg City, havde travlt. Tilsammen var der fra lørdag-mandag 100 procent mere aktivitet på systemet sammenlignet med ugen før. Til sammenligning var der på den såkaldte Black Friday, der er en af de største indkøbsdage på året 60 procent flere registreringer end normalt.

Opsummering:
En uge efter Tall Ships Races i Aalborg er det officielle besøgstal til havnefesten i Aalborg og Nørresundby nu blevet offentliggjort. Ikke færre end 718.131 mennesker lagde vejen forbi.